joelniklaus/EU_Wikipedias huggingface dataset:
Κυπαρίσσι Μεσσαπίων Εύβοιας

Το Κυπαρίσσι είναι χωριό της κεντρικής Εύβοιας. Διοικητικά ανήκει στον Δήμο Διρφύων - Μεσσαπίων. Είναι χτισμένο σε υψόμετρο 180 μέτρων και έχει μόνιμο πληθυσμό 140 κατοίκους, σύμφωνα με την Απογραφή του 2011. Το Κυπαρίσσι απέχει 30 λεπτά από τη Χαλκίδα, ευρισκόμενο στα 23 χλμ. από αυτήν, με πρόσβαση από την Εθνική Οδό Χαλκίδας-Αιδηψού. 

Το χωριό Κυπαρίσσι σύμφωνα με τους γεροντότερους δεν πήρε το όνομά του από τα πολλά κυπαρίσσια αλλά από ένα θεόρατο φυτεμένο στη σημερινή θέση Άγιος Γεώργιος. Κατά μία εκδοχή εκεί γινόταν οι συγκέντρωση ξυλείας των ξυλοκόπων της περιοχής. Μια δεύτερη εκδοχή όμως εξιστορείται και αναφέρει πως όταν το χωριό ακόμη ήταν στη θέση Παλιοχώρι δηλαδή στις πρόποδες του βράχου και κατά εκείνη την χρονική περίοδο είχε πέσει σε όλη την Ευρώπη η αρρώστια της πανώλης θάβανε τους νεκρούς σε αυτό το σημείο του Αγίου Γεωργίου και κατόπιν θεμελίωσαν τον ιερό ναό ο όποιος από σεισμό γκρεμίστηκε, εκεί φύτεψαν και το Κυπαρίσσι που προαναφέρθηκε. Το 1980 οικοδομήθηκε νέος μεγάλος ναός από τον ιερέα Παπαδημητρίου Βασίλειο και από τους κατοίκους του χωριού.

Η Μάχη των Αντριαλών 
Στην τοποθεσία "Αντριαλά" ή "Τριαλλά" η οποία βρίσκεται 5 χλμ. βόρεια του χωριού, στα τέλη Ιουλίου του 1823 οι  επαναστάτες της περιοχής: Σταύρος Βασιλείου, Θανάσης Χοντροβασίλης, Κώστας Βασιλείου, Ευαγγελινός Αργυροκαστρίτης, ο Κόκκαλης και ο Ολύμπιος Λιάκος αφού οχυρώθηκαν συγκρούστηκαν με τους Τούρκους της Εύβοιας που είχαν αρχηγό τον Ισούφ πασά Περκόφτσιαλη. Μετά από μάχη 6 ημερών επέστρεψαν στο Δερβένι όπου αμύνθηκαν μέχρι ότου να σωθούν τα γυναικόπαιδα στα γύρω χωριά.

Σημείωση 
Υπάρχει και οικισμός Κυπαρίσσι στο Δήμο Ιστιαίας Αιδηψού κοντά στο χωριό Βουτάς.

Πηγές 
  και Ιστότοποι κοινότητας Κυπαρισσίου

Παραπομπές 

Χωριά του νομού Εύβοιας
Δήμος Διρφύων - Μεσσαπίων
Νίκος Μπαχαρίδης

Ο Νίκος Μπαχαρίδης είναι Έλληνας πρώην ποδοσφαιριστής  και πλέον προπονητής ποδοσφαίρου.Γεννήθηκε στις 20 Οκτωβρίου 1976 στο Νέο Σιδηροχώρι του Νομού Ροδόπης. Είναι ο μοναδικός Έλληνας αθλητής που ανέβηκε συνολικά 5 κατηγορίες ποδοσφαίρου ξεκινώντας από το β τοπικό πρωτάθλημα μέχρι την Σούπερ Λίγκα, φορώντας τη φανέλα της ίδιας ομάδας του Πανθρακικού. Αγωνίζόταν κυρίως ως κεντρικός αμυντικός.

Ποδοσφαιρική Καριέρα 

Ξεκίνησε την καρίερα του ως κεντρικός αμυντικός στην Δόξα Νέου Σιδηροχωρίου για τρία χρόνια κατόπιν μεταγράφηκε στην ομάδα του Πανθρακικού. Αγωνίστηκε για τρία χρόνια, τα δύο πρώτα στην ομάδα του Πανθρακικού και τον τρίτο στον Πανθρακικό – Ξυλαγανή οπώς είχε μετονομάστεί η ομάδα. Το 1998 μεταγράφηκε στην ΠΑΕ ΘΡΑΚΗ ομάδα στην Αλεξανδρούπολη, αγωνίστηκε ένα χρόνο και μεταγράφηκε στον  Αγροτικό Αστέρα στην Θεσσαλονίκη επίσης για ένα χρόνο.Την σεζόν 2000-01 επέστρεψε και αγωνίστηκε στην ομάδα του Πανθρακικού η οποία από την σεζόν 2000-01 ανέβαινε κατηγορίες: ένα χρόνο Α΄Ερασιτεχνική, 2 χρόνια Δ΄Εθνική, 1 χρόνο Γ΄Εθνική, 2 χρόνια Β΄Εθνική και 2 χρόνια Super League.
Έχει αγωνιστεί σε έξι συνολικά κατηγορίες και πανηγύρισε την άνοδο 5 κατηγοριών με την ομάδα της Θράκης από την β' κατηγορία ΕΠΣ Θράκης ως και την Σούπερ Λίγκα.Τον Απρίλιο του 2010 ανακοίνωσε το τέλος της ποδοσφαιρικής του καρίερας.Η ομάδα της Θράκης ανάθεσε στον Νίκο Μπαχαρίδη την θέση του τεχνικού διευθυντή της ομάδας.

Προπονητική Καριέρα 

Ο Νίκος Μπαχαρίδης διατέλεσε την αγωνιστική περίοδο 2010-2011 Γενικός Αρχηγός του Πανθρακικού παρακολουθώντας παράλληλα και μαθήματα προπονητού της Ελληνικής Ποδοσφαιρικής Ομοσπονδίας αποκτώντας μάλιστα και το πτυχίο UEFA B.Το καλοκαίρι του 2011 ανέλαβε προπονητής στην ομάδα Δ' Εθνικής της ΑΕ Νέας Χιλής.Αποχώρησε στο τέλος του 2011 και λίγο αρότερα ανέλαβε τον Έβρο Σουφλίου επίσης τότε ομάδα του Α' ομίλου της Δ'Εθνικής .Την επόμενη σεζόν είχε μια άκρως επιτυχημένη θητεία στην ομάδα του Σουφλίου, καθώς την οδήγησε εκ του ασφαλούς στη Γ’ Εθνική, παραλίγο μάλιστα και ως πρωταθλήτρια.  Ωστόσο οι δύο πλευρές δεν συμφώνησαν για το σχεδιασμό της επόμενης αγωνιστικής περιόδου και αποφάσισαν να χωρίσουν φιλικά. Λίγο αργότερα επέστρεψε στον Πανθρακικό και ανέλαβε την ομάδα Κάτω των 20 ετών

Πηγές-Συνδέσεις 

Ανανέωσε ο Μπαχαρίδης
 Η καριέρα του Μπαχαρίδη
Nίκος Μπαχαρίδης 
Άρθρα - Nίκος Μπαχαρίδης 
Χρόνια Πολλά Νίκο

Έλληνες ποδοσφαιριστές
Ποδοσφαιριστές Πανθρακικού
Ποδοσφαιριστές Αγροτικού Αστέρα Ευόσμου Π.Μ.Α.Σ.
Έλληνες προπονητές ποδοσφαίρου
Αμυντικοί ποδοσφαιριστές
Κουρσούμ Τζαμί

Το Κουρσούμ Τζαμί ή Τέμενος Οσμάν Σάχ των Τρικάλων είναι ισλαμικό τέμενος, κτίσμα του 16ου αιώνα σχεδιασμένο από τον Μιμάρ Σινάν, το οποίο σήμερα λειτουργεί ως χώρος ήπιων εκδηλώσεων.

Ονομάζεται έτσι από την τουρκική λέξη κουρσούμ, που σημαίνει μόλυβδος, καθώς ο θόλος του είναι μολυβοσκέπαστος. 

Κοντά στο τζαμί σώζεται το οκταγωνικό μαυσωλείο (τουρμπές) του ιδρυτή του, Οσμάν Σαχ, εγγονού του σουλτάνου Σελίμ Α΄, κυβερνήτη της τοπικής επαρχίας (σαντζάκι) ο οποίος πέθανε στα Τρίκαλα το 1567/8. Κατά την παράδοση, ο Οσμάν έκτισε το τζαμί επειδή στα Τρίκαλα θεραπεύτηκε από αρρώστια που τον ταλαιπωρούσε. Το τζαμί σήμερα είναι μνημείο προστατευόμενο από την UNESCO και χρησιμεύει σαν χώρος ήπιων εκδηλώσεων.

Παραπομπές

Οθωμανικά τζαμιά στην Ελλάδα
Κτίρια και κατασκευές στα Τρίκαλα
Ιρπίνοι

Οι Ιρπίνοι, ή Ιρπινοί ήταν αρχαίος ορεινός λαός της κεντρικής Ιταλίας, σαμνιτικής καταγωγής, που κατοικούσε στη περιοχή μεταξύ Καμπανίας προς δυσμάς, και  Απουλίας προς ανατολάς, στη χώρα του Σαμνίου.

Το όνομά τους οφείλεται από τον λύκο που κατά την παράδοση τους είχε οδηγήσει στην εκλογή του τόπου μόνιμης διαμονής, όπως εξιστορεί ο Στράβων: «ίρπον γαρ καλούσιν οι Σαμνίται τον λύκον».

Κατά τους μεταξύ των Ρωμαίων και Σαμνιτών αγώνες οι Ιρπινοί είχαν ταχθεί με το μέρος των Σαβίνων. Στο δεύτερο Καρχηδονιακό πόλεμο τάχθηκαν με το μέρος του Αννίβα, τελικά όμως νικήθηκαν από τους Ρωμαίους και υποτάχθηκαν σ΄ αυτούς το  209 π.Χ..

Κυριότερες πόλεις των Ιρπινών ήταν το Μπενεβέντο (Beneventum), το Αικούλανο (Aeculanum)  και το Αβελλίνο (Abellinum).

Πηγές
Μεγάλη Ελληνική Εγκυκλοπαίδεια Δρανδάκη τομ.ΙΓ΄, σελ.200.

Αρχαίοι λαοί της Ιταλίας
Δάμασκος

Ο Δάμασκος υπήρξε ήρωας της αρχαίας Ελλάδας, το όνομα του οποίου συνδέεται με την ίδρυση της πόλης της Δαμασκού στη Συρία.

Αποικισμός της Συρίας 
Μια παραλλαγή της Ελληνικής μυθολογίας τον παρουσιάζει ως γιο του Ερμή και της νύμφης Αλιμήδης. Ο Δάμασκος μετανάστευσε από την Αρκαδία στη Συρία, όπου και έχτισε μια πόλη που ονομάστηκε Δαμασκός, τη σημερινή πρωτεύσουσα της Συρίας.

Δάμασκος και η εκστρατεία στην Ινδία 
Μια άλλη παραλλαγή της μυθολογίας λέει πως ο Δάμασκος υπήρξε συνοδοιπόρος του Διόνυσου στην εκστρατεία του στην Ινδία. Στο δρόμο του προς την Ινδία, ο Δάμασκος έκοψε με τσεκούρι ένα κλήμα που φύτεψε ο ίδιος ο Διόνυσος, ο οποίος θύμωσε και τον έγδαρε ζωντανό. Στον τόπο όπου έγινε το περιστατικό χτίστηκε αργότερα η Δαμασκός.

Δαμασκός και Δάμαντας 
Για το όνομα της πόλης του Δαμασκού υπάρχει επίσης και ο μύθος του Δάμαντα. Ο Δάμαντας ήταν και αυτός σύντροφος του Διόνυσου στην εκστρατεία της Ινδίας. Σε κάποιο μέρος έστησε μια σκηνή και τοποθέτησε μέσα ένα άγαλμα του Διονύσου. Στο μέρος αυτό χτίστηκε μια πόλη που πήρε το όνομά της από το Δαμά σκηνή δηλαδή η σκηνή του Δαμά.

Βιβλιογραφία 
 Pierre Grimal, Λεξικό της αρχαίας Ελληνικής και Ρωμαϊκής μυθολογίας

Επώνυμοι ήρωες της ελληνικής μυθολογίας
Κεντρομόλος δύναμη

Όταν ένα σώμα εκτελεί κυκλική κίνηση, δηλαδή περιστρέφεται διαγράφοντας κύκλο γύρω από ένα σταθερό σημείο στον χώρο , τότε στο σώμα ασκείται δύναμη η οποία έχει φορά προς το κέντρο του κύκλου αυτού που διαγράφει η τροχιά του. Αυτή η δύναμη ονομάζεται κεντρομόλος (αγγλικά: centripetal). Η κεντρομόλος δύναμη είναι η συνιστώσα της συνολικής δύναμης που ασκείται στο σώμα κατά τη διεύθυνση που ορίζει κάθε στιγμή η θέση του με το κέντρο της κυκλικής τροχιάς του, έχει κατεύθυνση (φορά) προς το κέντρο αυτό και είναι κάθε χρονική στιγμή κάθετη στην ταχύτητα του σώματος.

Στη (διδιάστατη) ομαλή κυκλική κίνηση στο σώμα ασκείται μόνο η κεντρομόλος δύναμη και το μέτρο της είναι ανάλογο του τετραγώνου της ταχύτητας:

 

όπου R η ακτίνα της τροχιάς, m η μάζα του σώματος και v η ταχύτητά του.

Στο πολικό σύστημα συντεταγμένων (συνήθως δύο διαστάσεων) τοποθετούμε στο κέντρο της τροχιάς του σώματος το σημείο αναφοράς. Έτσι, η συνολική δύναμη επί του σώματος αναλύεται σε δύο συνιστώσες• την κεντρομόλο και την επιτρόχια.

Αν το σύστημα αναφοράς είναι περιστρεφόμενο με κέντρο περιστροφής το κέντρο και άξονα περιστροφής τον άξονα της κυκλικής τροχιάς του σώματος που εξετάζουμε (όπως ένας παρατηρητής στην επιφάνεια της Γης, η οποία περιστρέφεται), τότε το σύστημα είναι μη αδρανειακό και μας βοηθά μαθηματικά η έννοια της φυγόκεντρης δύναμης, η οποία έχει αντίθετη κατεύθυνση από την κεντρομόλο και το μέτρο της αφαιρείται από την κεντρομόλο.

Κεντρομόλος δύναμη στη διανυσματική ανάλυση 

Δεδομένου ενός συστήματος συντεταγμένων, μπορούμε σε κάθε σημείο (x,y) του (διδιάστατου) χώρου να ορίσουμε το λεγόμενο διάνυσμα θέσης, r, το οποίο σε πολικές συντεταγμένες (r,θ) αναπαρίσταται από το διάνυσμα:

 

όπου r=(x2+y2)1/2 η απόσταση ενός τυχαίου σημείου από την αρχή των αξόνων του επιλεγμένου συστήματος αναφοράς. Δεδομένου ότι οι παράγωγοι των μοναδιαίων διανυσμάτων που ορίζουν το πολικό σύστημα συντεταγμένων ως προς τη μεταβλητή θ είναι

 

μπορούμε να αναπαραστήσουμε διανυσματικά τόσο την ταχύτητα, όσο και την επιτάχυνση ενός σώματος που κινείται σε τροχιά η οποία περιγράφεται από ένα χρονικά μεταβαλλόμενο διάνυσμα θέσης r(t) σε πολικές συντεταγμένες. Συγκεκριμένα,

 

 

όπου η τελεία αναφέρεται σε παραγώγιση ως προς το χρόνο. Στην περίπτωση της ομαλής κυκλικής κίνησης, τόσο η απόσταση r όσο και η γωνιακή ταχύτητα dθ/dt είναι σταθερές ποσότητες και ίσες με R (η ακτίνα της κυκλικής τροχιάς) και ω (η γωνιακή ταχύτητα) αντίστοιχα. Συνεπώς,

 

 

Το διάνυσμα της ταχύτητας έχει λοιπόν μόνο εφαπτομενική συνιστώσα, ενώ αντίστοιχα η επιτάχυνση έχει μόνο ακτινική συνιστώσα με διεύθυνση προς το κέντρο της κυκλικής τροχιάς και μέτρο που εξαρτάται τόσο από την ακτίνα, όσο και από την γωνιακή ταχύτητα. Η κεντρομόλος δύναμη που ασκείται σε σωματίδιο που εκτελεί ευθύγραμμη ομαλή κίνηση, βάσει του 2ου Νόμου του Νεύτωνα, θα είναι λοιπόν

Υποσημειώσεις

Παραπομπές

Δείτε επίσης 
Δύναμη
Φυγόκεντρος δύναμη

Βιβλιογραφία 

 R. Serway (1990), Φυσική Τόμος Ι - Μηχανική. Saunders College Publishing, Λονδίνο.

Θεμελιώδεις έννοιες της φυσικής
Δύναμη
Κλουμπ Ατλέτικο Τίγρε

Η Τίγρε (ισπανικά: Club Atlético Tigre,  ισπανική προφορά ΔΦΑ: ˈkluβ aˈtletiko ˈtiɣɾe) είναι ποδοσφαιρικό σωματείο που εδρεύει στη Βικτόρια, μια περιφερειακή πόλη του Μπουένος Άιρες. 

Ανήκει στις μικρές δυνάμεις του αργεντίνικου ποδοσφαίρου, έχοντας μονάχα σποραδικές παρουσίες στην Α' Κατηγορία - καλύτερες επιδόσεις της είναι η 2η θέση στην Απερτούρα 2007 και η 6η θέση στο Καμπεονάτο του 1955. Μεγαλύτερος παίκτης στην ιστορία της είναι ο στράικερ Χουάν Μαρβέτσι, ο οποίος μέτρησε 173 συμμετοχές και 116 γκολ με τη μπλε φανέλλα από το 1937 έως το 1942. 

Την σεζόν 2018-19 υποβιβάστηκε στη δεύτερη κατηγορία Αργεντινής. Το παρατσούκλι της ομάδας είναι matadores, που σημαίνει δολοφόνοι. Επίσης, το 2019 κατέκτησε και το πρώτο σημαντικό τρόπαιο της ιστορίας της, το Κόπα ντε λα Σουπερλίγκα, μια νέα διοργάνωση που παραπέμπει στα εγχώρια ευρωπαϊκά λιγκ καπ. Με τον τίτλο αυτό η Τίγκρε την επόμενη σεζόν θα αγωνίζεται στο Κόπα Λιμπερταδόρες αν και θα είναι ομάδα Β' Κατηγορίας στην Αργεντινή.

Εξωτερικοί σύνδεσμοι 
 
 Επίσημη ιστοσελίδα 

Τιγρε
 
Ιδρύσεις ποδοσφαιρικών ομάδων το 1902
Ποδοσφαιρικές ομάδες Αργεντινής
Αρσενάλ ντε Σαραντί

Η Αρσενάλ Σαραντί (ισπανικά: Arsenal de Sarandí) είναι ποδοσφαιρικό σωματείο της Αργεντινής. Εδρεύει στο Σαραντί, μια γειτονιά της Αβεγιανέδα στην περιφέρεια του Μπουένος Άιρες. Οι κυριότεροι τίτλοι στο παλμαρέ της είναι ένα Πρωτάθλημα Αργεντινής, ένα κύπελλο Αργεντινής και ένα Κόπα Σουδαμερικάνα.

Ιδρύθηκε το 1957 από δύο αδέλφια, τους Έκτορ και Χούλιο Ουμπέρτο Γκροντόνα, θαυμαστές της αγγλικής Άρσεναλ. Ως χρώματα επελέγησαν το μπλε και το κόκκινο ως φόρος τιμής στις δύο μεγαλύτερες ομάδες της Αβεγιανέδα, τη Ρασίγκ και την Ιντεπεντιέντε.

Μέχρι το 1992 η ομάδα αγωνιζόταν στα τοπικά πρωταθλήματα του Μπουένος Άιρες. Ακολούθησε μια δεκαετία στη Β΄ Κατηγορία και το 2002 ήλθε ο προβιβασμός στην Πριμέρα Ντιβιζιόν, όπου αγωνίζεται έως σήμερα. Σπουδαιότερος ποδοσφαιριστής που έχει φορέσει τη φανέλλα της είναι ο μεσοεπιθετικός Χόρχε Μπουρρουτσάγκα, ο οποίος ξεκίνησε από τα τμήματα υποδομής και αγωνίσθηκε στην πρώτη ομάδα για δύο σεζόν. Το 2002 επέστρεψε ως προπονητής και κατά τα τρία έτη που παρέμεινε στο πόστο, συνέβαλε σημαντικά στην καθιέρωση στην Πριμέρα.

Όσο η Αρσενάλ αγωνιζόταν στις κατώτερες κατηγορίες, είχε ιδιαίτερη σχέση με την Ιντεπεντιέντε. Μάλιστα ο συνιδρυτής της Χούλιο Ουμπέρτο Γκροντόνα διετέλεσε πρόεδρος της τελευταίας κατά τη δεκαετία του 1970, πριν αναδειχθεί σε υψηλόβαθμο παράγοντα της Εθνικής Ομοσπονδίας και της FIFA. Δεν πρέπει να συγχέεται με τον σημερινό πρόεδρο Χούλιο Ρικάρδο Γκροντόνα, ο οποίος είναι ανηψιός του.

Το 2006 η Αρσενάλ προσπάθησε να συνδεθεί με την ισπανική Μπαρτσελόνα και συνήψε συμφωνία, βάσει της οποίας θα λάμβανε τεχνογνωσία σε ζητήματα ανάδειξης νέων ταλέντων, παρέχοντας ως αντάλλαγμα στους Καταλανούς το δικαίωμα να έχουν τον πρώτο λόγο σε μετεγγραφές παικτών που προέρχονται από τα φυτώριά της. Η συμφωνία ακυρώθηκε τον επόμενο χρόνο, λόγω αδυναμίας των υποδομών της Αρσενάλ να ανταποκριθούν στα πρότυπα της Μπαρτσελόνα.

Τίτλοι
 Πρωτάθλημα Αργεντινής (1): 2012 Clausura
Κύπελλο Αργεντινής (1): 2013
Κόπα Σουδαμερικάνα (1): 2007

Εξωτερικοί σύνδεσμοι 

 Επίσημη ιστοσελίδα

Αρσεναλ
 
Ιδρύσεις ποδοσφαιρικών ομάδων το 1957
Ποδοσφαιρικές ομάδες Αργεντινής
Δαυίδ Κομνηνός

Ο Δαυίδ Κομνηνός (1184 - 13 Δεκεμβρίου 1212), υιός του Μανουήλ Κομνηνού και της Ρουσουδάν των Βαγρατιδών, υπήρξε από τους ιδρυτές της Αυτοκρατορίας της Τραπεζούντας και συναυτοκράτορας μαζί με τον αδελφό του Αλέξιο Α΄ μέχρι το 1212, οπότε έχασε τη ζωή του κατά τη διάρκεια ένοπλων συγκρούσεων με τους Σελτζούκους Τούρκους. Χρημάτισε διοικητής Θεσσαλονίκης όμως εγκατέλειψε τους κατοίκους και οι Νορμανδοί κατέσφαξαν χιλιάδες Θεσσαλονικείς και άλωσαν την πόλη (1185).

Άλωση της Θεσσαλονίκης
Το 1185, οι Νορμανδοί επιδρομείς κατέλαβαν το Δυρράχιο και εν συνεχεία τη Θεσσαλονίκη, γεγονός, που έμεινε ως ορόσημο για την ιστορία της πόλης. Στην πολιορκία, η οποία άρχισε στις 15 Αυγούστου του 1185, οι Νορμανδοί χρησιμοποίησαν 200 πλοία και 80.000 άνδρες, αποκλείοντας την πόλη από ξηρά και θάλασσα. Ο ανεφοδιασμός της πόλης δεν ήταν επαρκής και ο διοικητής της Δαυίδ Κομνηνός δεν ήταν ικανός να οργανώσει κατάλληλα την άμυνα· εγκατέλειψε τους αμυνόμενους και οι ενισχύσεις από την Κωνσταντινούπολη έφτασαν πολύ αργά. Έτσι οι Νορμανδοί μέσα σε λίγες ημέρες, αφού έχασαν 3.000 στρατιώτες, στις 24 Αυγούστου 1185 κατέλαβαν τη Θεσσαλονίκη, παρά την ηρωική άμυνα των κατοίκων, και τη λεηλάτησαν, θανατώνοντας 7.000 από τους κατοίκους της.

Πηγές
 Ιστορία του Ελληνικού Έθνους. Εκδοτική Αθηνών. Αθήνα 1980.
 Παγκόσμιο Βιογραφικό Λεξικό. Εκδοτική Αθηνών. Αθήνα 1987.

Παραπομπές σε πηγές

Αυτοκράτορες της Τραπεζούντας
Βυζαντινοί του 12ου αιώνα
Βυζαντινοί του 13ου αιώνα
Αριστείδης ο Μιλήσιος

Ο Αριστείδης ο Μιλήσιος ήταν αρχαίος Έλληνας συγγραφέας του 2ου αιώνα π.Χ., που έγινε διάσημος γιατί, μαζί με τον Παρθένιο τον Νικαέα, δημιούργησε ή τουλάχιστον διεμόρφωσε ένα νέο λογοτεχνικό είδος, τη μυθιστορία. Ονομαστό υπήρξε το μυθιστόρημα του Αριστείδη Μιλησιακά, το οποίο ο Πλούταρχος χαρακτηρίζει ως ακόλαστο. Αξιόλογα ήταν και τα ιστορικά του έργα Σικελικά και Περσικά. Τα Σικελικά ήταν μεγάλο έργο, αποτελούμενο από 40 βιβλία. Από τα Περσικά ο Στοβαίος διέσωσε αποσπάσματα.

Πηγή 
 Ιωάννης Κακαβούλιας: Ελληνική Γραμματολογία (αρχαία και βυζαντινή), εκδ. Νικόδημος, Αθήνα, σελ. 45

Αρχαίοι Έλληνες συγγραφείς
Αρχαίοι Μιλήσιοι
Σαμιακόν Βήμα

Το Σαμιακόν Βήμα είναι η μεγαλύτερη πολιτική εφημερίδα της Σάμου, συνέχεια της ιστορικής εφημερίδας ΣΑΜΟΣ, και εκδίδεται από το 1916.

Σήμερα τυπώνεται σε τυπογραφεία στο Βαθύ της Σάμου και εκδίδεται σε 16 μεγάλου μεγέθους σελίδες κάθε Δευτέρα (50 εκδόσεις τον χρόνο). Έχει κυκλοφορία πάνω από 3.000 φύλλα κατά μέσο όρο.

Εξωτερικοί σύνδεσμοι
Το ιστολόγιο (blog) της εφημερίδας
Το Σαμιακόν Βήμα στην ιστοσελίδα της Ένωσης Ιδιοκτητών Επαρχιακού Τύπου

Εφημερίδες στην ελληνική γλώσσα
Σάμος
Χάρης Καστανίδης

Ο Χάρης Καστανίδης (Θεσσαλονίκη, 11 Μαρτίου 1956) είναι Έλληνας βουλευτής που διετέλεσε Υπουργός Εσωτερικών και Υπουργός Δικαιοσύνης της κυβέρνησης Γιώργου Παπανδρέου. Στις εκλογές του 2019 εξελέγη πρώτος σε σταυρούς βουλευτής του Κινήματος Αλλαγής στην Α' Θεσσαλονίκης.

Η ζωή του 
Ο Χάρης Καστανίδης γεννήθηκε στη Θεσσαλονίκη το 1956. Είναι Πόντιος στην καταγωγή. Ο πατέρας του, Γεώργιος Καστανίδης, ήταν βουλευτής της Ενώσεως Κέντρου στο Νομό Κοζάνης, και ήταν από τους πιο μαχητικούς υποστηρικτές του Ανδρέα Παπανδρέου στις συγκρούσεις με την συντηρητική πτέρυγα των Κεντρώων. Έχει σπουδάσει νομική στο Αριστοτέλειο Πανεπιστήμιο Θεσσαλονίκης με μεταπτυχιακές σπουδές στο ποινικό δίκαιο. Ενώ κατέχει το ρεκόρ του νεότερου πρωτοεκλεγμένου βουλευτή σε ηλικία 25 ετών.

Είναι παντρεμένος με την Ελισάβετ Συμεωνίδου, με την οποία απέκτησε 2 παιδιά.

Έχει εκδόσει δύο βιβλία: "Η περιπέτεια της πολιτικής" και "Κρίση και μεταρρύθμιση του πολιτικού συστήματος".

Στις 12 Φεβρουαρίου 2012 διαγράφηκε από την Κ.Ο. του ΠΑ.ΣΟ.Κ. γιατί αρνήθηκε να ψηφίσει το δεύτερο Μνημόνιο. Στις 14 Μαρτίου 2012 ανακοίνωσε με τη Λούκα Κατσέλη την ίδρυση του κόμματος Κοινωνική Συμφωνία.

Στις 7 Ιανουαρίου 2015 εντάχθηκε στο Κίνημα Δημοκρατών Σοσιαλιστών.

Πολιτική σταδιοδρομία 
Έχει διατελέσει :
 Υφυπουργός Εσωτερικών στην κυβέρνηση Ανδρέα Παπανδρέου το 1985-1986, ως ο νεότερος υφυπουργός στην Ελλάδα
 Υφυπουργός Παιδείας στην κυβέρνηση Ανδρέα Παπανδρέου το 1988-1989,
 Υφυπουργός Εσωτερικών το 1994-1996 στην τελευταία κυβέρνηση Ανδρέα Παπανδρέου,
 Υπουργός Μεταφορών στην πρώτη και δεύτερη κυβέρνηση του Κώστα Σημίτη από τον Ιανουάριο του 1996 έως το Σεπτέμβριο του 1997,
 Κοινοβουλευτικός Εκπρόσωπος του ΠΑΣΟΚ στην δεύτερη κυβέρνηση Κώστα Σημίτη,
 Υπουργός Μακεδονίας - Θράκης από τον Ιούλιο του 2003 ως τον Μάρτιο του 2004,
 Υπουργός Δικαιοσύνης από τον Οκτώβριο του 2009 ως τον Ιούνιο του 2011
 Υπουργός Εσωτερικών από τον Ιούνιο του 2011 ως τον Νοέμβριο του 2011.

Παραπομπές

Εξωτερικοί σύνδεσμοι 
 Προσωπική ιστοσελίδα του Χάρη Καστανίδη
 Βιογραφικό του Χάρη Καστανίδη στην ιστοσελίδα της Βουλής

Βουλευτές εκλεγμένοι με το ΠΑΣΟΚ
Έλληνες βουλευτές διαγραφέντες
Βουλευτές Α' Θεσσαλονίκης
Έλληνες υπουργοί Μεταφορών και Επικοινωνιών
Έλληνες υπουργοί Δικαιοσύνης, Διαφάνειας και Ανθρωπίνων Δικαιωμάτων
Έλληνες υφυπουργοί Εσωτερικών
Έλληνες υφυπουργοί Εθνικής Παιδείας και Θρησκευμάτων
Έλληνες υπουργοί Μακεδονίας-Θράκης
Απόφοιτοι Αριστοτελείου Πανεπιστημίου Θεσσαλονίκης
Βουλευτές εκλεγμένοι με το Κίνημα Αλλαγής
Μαριλίζα Ξενογιαννακοπούλου

Η Μαριλίζα (Μαρία-Ελίζα) Ξενογιαννακοπούλου (20 Φεβρουαρίου 1963) είναι Ελληνίδα δικηγόρος και πολιτικός. 

Έχει διατελέσει Υπουργός των κυβερνήσεων Γεωργίου Παπανδρέου και Αλέξη Τσίπρα.

Βιογραφικά στοιχεία
Γεννήθηκε στην Αθήνα το 1963. Κατάγεται από την Κεφαλλονιά και τη Μεσσηνία. Είναι δικηγόρος. 

Σπούδασε στο Τμήμα Νομικής του Πανεπιστημίου Αθηνών, με μεταπτυχιακές σπουδές στο Δημόσιο Δίκαιο στο Πανεπιστήμιο της Σορβόννης (Paris I).

Πολιτική Δραστηριότητα 
Το 2004 εξελέγη ευρωβουλευτής και ανέλαβε επικεφαλής της Κοινοβουλευτικής Ομάδας του ΠΑΣΟΚ στο Ευρωπαϊκό Κοινοβούλιο. 

Διετέλεσε Γραμματέας του Εθνικού Συμβουλίου του ΠΑΣΟΚ (2005-2006). 

Το 2007 εξελέγη για πρώτη φορά βουλευτής του ΠΑΣΟΚ στο Ελληνικό Κοινοβούλιο, στη Β΄ Αθηνών και επανεξελέγη στις εκλογές του 2009. Τον Οκτώβριο του 2009 ορίστηκε Υπουργός Υγείας και Κοινωνικής Αλληλεγγύης στην κυβέρνηση του Γιώργου Παπανδρέου, και στον ανασχηματισμό του Σεπτεμβρίου του 2010 ορίστηκε Αναπληρώτρια Υπουργός Εξωτερικών υπεύθυνη για τις Ευρωπαϊκές Υποθέσεις. 

Στην κυβέρνηση του Λουκά Παπαδήμου του 2011, διατήρησε τη θέση της Αναπληρώτριας Υπουργού Εξωτερικών υπεύθυνης για τις Ευρωπαϊκές Υποθέσεις, ωστόσο με επιστολή της στις 10 Φεβρουαρίου 2012 παραιτήθηκε λόγω διαφωνίας της με τις ρυθμίσεις του δευτέρου Μνημονίου, το οποίο καταψήφισε στη Βουλή των Ελλήνων (12/2/2012) και διεγράφη από την Κοινοβουλευτική Ομάδα του ΠΑΣΟΚ.

Λίγο πριν από την ψήφιση των νέων μέτρων από τη Βουλή το Νοέμβριο του 2012, με επιστολή της στον Πρόεδρο του ΠΑΣΟΚ, ανακοίνωσε την αποχώρησή της από το ΠΑΣΟΚ, εκφράζοντας τη διαφωνία της.

Το 2014, με ανάρτησή της σε μέσα κοινωνικής δικτύωσης (Facebook) η Μαριλίζα Ξενογιαννακοπούλου «καλούσε» για ένταξη στο ΣΥΡΙΖΑ χαρακτηρίζοντας «θετική» την τοποθέτηση του Αλέξη Τσίπρα για τη συγκρότηση μιας ευρείας προοδευτικής πολιτικής συμμαχίας.

Στις 29 Αυγούστου 2018 ανέλαβε Υπουργός Διοικητικής Ανασυγκρότησης, στα πλαίσια ανασχηματισμού της κυβέρνησης του Αλέξη Τσίπρα, θέση που κατείχε έως τη λήξη της θητείας της κυβέρνησης.

Στις εκλογές της 7ης Ιουλίου 2019 εξελέγη βουλευτής με τον ΣΥΡΙΖΑ στην περιφέρεια Β1' Βόρειου Τομέα Αθηνών καταλαμβάνοντας την τρίτη θέση, ενώ ορίστηκε από τον πρόεδρο του ΣΥΡΙΖΑ Αλέξη Τσίπρα κοινοβουλευτική εκπρόσωπος του ΣΥΡΙΖΑ.

Παραπομπές

Εξωτερικοί σύνδεσμοι 
 Βουλή των Ελλήνων, Θητεία
 Μαριλίζα Ξενογιαννακοπούλου
 Επιστολή παραίτησης από την Κυβέρνηση
 Επιστολή προς τον Πρόεδρο του ΠΑΣΟΚ
 Μ. Ξενογιαννακοπούλου στην "Πρώτη Γραμμή" - 13/02/2012
 Μ. Ξενογιαννακοπούλου στην "Πρώτη Γραμμή" - 2/11/2012

Δραστηριότητα στο Ευρωκοινοβούλιο

Ευρωβουλευτές εκλεγμένοι με το ΠΑΣΟΚ
Ευρωβουλευτές της Ελλάδας εκλεγμένοι την περίοδο 2004-2009
Βουλευτές εκλεγμένοι με το ΠΑΣΟΚ
Βουλευτές Β' Αθηνών
Έλληνες υπουργοί Υγείας και Κοινωνικής Αλληλεγγύης
Έλληνες αναπληρωτές υπουργοί Εξωτερικών
Έλληνες βουλευτές διαγραφέντες
Έλληνες υπουργοί Διοικητικής Ανασυγκρότησης
Βουλευτές εκλεγμένοι με τον ΣΥΡΙΖΑ
Βουλευτές Β1' Βόρειου Τομέα Αθηνών
Κατάλογος μοναρχών της Βρετανίας

Η Βρετανική μοναρχία είναι ο άμεσος διάδοχος αυτών της Αγγλίας, της Σκωτίας και της Ιρλανδίας. 

Έχουν υπάρξει 12 μονάρχες του Μεγάλης Βρετανίας και του Ηνωμένου Βασιλείου. Το Βασίλειο της Μεγάλης Βρετανίας δημιουργήθηκε στις 1 Μαΐου 1707 με τη συγχώνευση του Βασιλείου της Αγγλίας και του Βασιλείου της Σκωτίας, που είχε υπάρξει σε προσωπική ένωση υπό τον Οίκο των Στιούαρτ από τις 24 Μαρτίου 1603. Στις 1 Ιανουαρίου 1801 η Μεγάλη Βρετανία συγχωνεύθηκε με το βασίλειο της Ιρλανδίας για να δημιουργήσουν το Ηνωμένο Βασίλειο της Μεγάλης Βρετανίας και Ιρλανδίας. Αφού το μεγαλύτερο τμήμα της Ιρλανδίας εγκατέλειψε την ένωση στις 6 Δεκεμβρίου 1922, στις 12 Απριλίου 1927
το όνομα του τροποποιήθηκε σε Ηνωμένο Βασίλειο της Μεγάλης Βρετανίας και της Βόρειας Ιρλανδίας.

Βρετανοί μονάρχες

Οίκος των Στιούαρτ 
Η Αγγλία και η Σκωτία εισήλθαν σε νομοθετική και κυβερνητική ένωση στις 1 Μαΐου 1707 υπό τους Νόμους της Ένωσης 1707.

Οίκος του Αννόβερου 

Η Ανοβεριανή διαδοχή προέκυψε ως αποτέλεσμα της Πράξης της Διευθέτησης 1701, που πέρασε από το Αγγλικό Κοινοβούλιο. Σε ανταπόδοση για την πρόσβαση στις Αγγλικές φυτείες  στη Νότια Αμερική, η Ανοβεριανή διαδοχή και η Ένωση επικυρώθηκαν από το Σκωτικό Κοινοβούλιο το 1707. Οίκος της Σαξονίας-Κόμπουργκ & Γκότα Αν και ήταν ο γιος και κληρονόμος της Βικτωρίας, ο Εδουάρδος Ζ΄ κληρονόμησε τα ονόματα του πατέρα του και γι' αυτό προσμετράται ως η εγκαινίαση ενός νέου βασιλικού οίκου. Οίκος του Ουίνδσορ Το όνομα του οίκου Ουίνδσορ υιοθετήθηκε το 1917, κατά τον Πρώτο Παγκόσμιο Πόλεμο. Άλλαξε από Σαξονίας-Κόμπουργκ & Γκότα εξαιτίας του αντιγερμανικού αισθήματος κατά την διάρκεια του πολέμου. Χρονοδιάγραμμα των μοναρχών της Βρετανίας 

 Βασιλική αρίθμηση 
Ακολουθώντας τους Νόμους της Ένωσης , η βασιλική αρίθμηση των επόμενων μοναρχών συνεχίσθηκε από αυτήν της Αγγλίας. Οι Γουλιέλμος Δ, Εδουάρδος Ζ', Εδουάρδος Η', και η Ελισάβετ Β', όλοι παίρνουν τον επόμενο αριθμό στην Αγγλική σειρά. Ως ένα αποτέλεσμα της Σκωτικής αντίθεσης της χρήσης του τίτλου Ελισάβετ Β'''', προτάθηκε από τον Ουίνστον Τσώρτσιλ όλοι οι μελλοντικοί μονάρχες να παίρνουν τον επόμενο αριθμό είτε από την Αγγλική είτε τη Σκωτική σειρά, από όποιον ήταν μεγαλύτερος. Αυτός ο νέος κανόνας ήταν σταθερός, με την έννοια ότι αν είχε εφαρμοσθεί από την εποχή της Ένωσης, δεν θα θα είχαν αλλάξει οι βασιλικοί αριθμοί κανενός προηγούμενου μετά την ένωση μονάρχη.

Παραπομπές και σημειώσεις

Εξωτερικοί σύνδεσμοι 
 English Monarchs - A complete history of the Kings and Queens of England
 Britannia: Monarchs of Britain
 Archontology
 Kings of England

Δείτε επίσης 
 Βρετανική μοναρχία
 Κατάλογος μοναρχών της Αγγλίας
 Κατάλογος μοναρχών της Σκωτίας 
 Κατάλογος Ιρλανδών μοναρχών

 
Βρετανίας
Άροτοι ιεροί

Με την ονομασία  Άροτοι ιεροί  φέρονταν στην αρχαιότητα τρεις θρησκευτικές τελετές που γίνονταν στην αρχαία Αθήνα. 

Η πρώτη γινόταν στη τοποθεσία "Σκίρο" κοντά στην Αθήνα σε ανάμνηση της πρώτης σποράς που έγινε στην Αττική. Η δεύτερη γινόταν στο "Ράριο πεδίο", κοντά στην Ελευσίνα όπου κατά τοπική παράδοση πρωτοκαλλιεργήθηκε εκεί κριθάρι όπου και η άλως του Τριπτόλεμου. Τέλος η τρίτη γινόταν μέσα στη πόλη της Αθήνας σ΄ έναν αγρό τον λεγόμενο Βουζύγιον, στους βορειοανατολικούς πρόποδες της Ακρόπολης όπου φυτευόταν ο προορισμένος για τη λατρεία της Αθηνάς σίτος, πιθανώς και για τον Πολιέα Δία.
 
Η τρίτη παραπάνω εορτή λεγόταν επίσης και «βουζύγιος άροτος» ή «Βουζύγιαι αραί» που γινόταν σε ανάμνηση της πρώτης σποράς σίτου στην Αθήνα από τον ήρωα Βουζύγη, ως ο πρώτος που έζευξε για σπορά βόδια (αρότρους βόες). Πριν όμως ο ήρωας αυτός διδάξει τη σπορά και καταστεί εθνικός ήρωας της Αθήνας ήταν γενάρχης ιερατικού γένους των Βουζύγων που αργότερα αυτοί επέβλεπαν τις εορτές αυτές και διατηρούσαν μεγάλο αριθμό βοών στην Αθήνα και την Ελευσίνα.
 
Σημειώνεται ότι υπήρχε και προσδιοριστικό επίθετο και επίκληση "Βουζυγία" για την θεά Αθηνά και στις τρεις αυτές τελετές ως εφευρέτης του αρότρου, εξ ου και η ονομασία αυτών των τελετών.

Οι τρεις αγροί που οι Βουζύγοι τελούσαν τους ιερούς αρότους (καλλιέργεια, οργώματα) θα πρέπει να θεωρηθεί ότι δεν βρίσκονταν σε μεγάλη απόσταση μεταξύ τους αφού προλάβαιναν την ίδια μέρα τη τέλεσή τους. Πολύ πιθανόν όμως και οι τρεις τελετές να ήταν διαδοχικές πράξεις  της ίδιας τελετής, σε τρεις διαδοχικούς τόπους. 
Πιθανότερον όμως όλων είναι αυτές οι τελετές ν΄ αποτελούσαν κάτω από θρησκευτική κάλυψη γεωργική προβολή και πρώιμη αγροτική εκπαίδευση του τριπλού οργώματος, που λέγεται ακόμα και σήμερα «τρία αλέτρια» (του αγρού) που γίνονται τον ίδιο χρόνο, σε διαφορετικές εποχές: άνοιξη, θέρος και φθινόπωρο.

Δείτε επίσης
Αρρηφόρια
Θεσμοφόρια
Σκιροφόρια

Πηγές
"Μεγάλη Ελληνική Εγκυκλοπαίδεια Δρανδάκη" τομ.Ε΄ σελ.643.

Αρχαίες αθηναϊκές εορτές
Πολυκάστη

Στην ελληνική μυθολογία με το όνομα Πολυκάστη είναι γνωστή η μικρότερη στην ηλικία θυγατέρα του Νέστορα και της Αναξιβίας (ή Ευρυδίκης). Αδέλφια της Πολυκάστης ήταν οι Πισιδίκη, Περσέας (όχι ο γνωστός ήρωας), Στράτιχος, Άρητος, Εχέφρων, Πεισίστρατος, Αντίλοχος και Θρασυμήδης. Σύμφωνα με τον Ευστάθιο, η όμορφη Πολυκάστη παντρεύτηκε τον Τηλέμαχο και έκαναν μαζί ένα γιο, τον Περσεπόλη. Η Πολυκάστη αναφέρεται στην Οδύσσεια (ραψωδία γ, στίχοι 464 κ.ε.) να λούζει τον Τηλέμαχο, να τον αλείφει με λάδι και να τον ντύνει με όμορφα ρούχα, χλαμύδα και χιτώνα.

Πηγές 
 Κρουσίου: Λεξικόν Ομηρικόν, διασκευή από την έκτη γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901, σελίδα 745.

Οδύσσεια
Πρόσωπα της ελληνικής μυθολογίας
Νηλείδες
Θανάσης Πέππας

Ο Αθανάσιος (Θανάσης) Πέππας είναι Έλληνας πρώην καλαθοσφαιριστής. Αγωνιζόταν στη θέση του σέντερ. Ξεκίνησε την καριέρα του από τον Αττικό και εν συνεχεία μεταγράφηκε στον Πανιώνιο. Η απόκτησή του το 1964 από τον Παναθηναϊκό και η χρησιμοποίησή του σε φιλικό αγώνα στην Αίγυπτο, δημιούργησε μεγάλη ένταση και δικαστικές διαμάχες ανάμεσα στους δυο συλλόγους.
Αγωνιζόμενος στον Παναθηναϊκό ο Πέππας γνώρισε μεγάλες επιτυχίες όπως η κατάκτηση 4 πρωταθλημάτων Ελλάδας (1967, 1969, 1971, 1972) αλλά και η συμμετοχή στην τετράδα του Κυπέλλου Κυπελούχων (1969) και στην τετράδα του Κυπέλλου Πρωταθλητριών (1972).

Στην Εθνική Ελλάδος αγωνίστηκε σε 50 αγώνες έχοντας σημειώσει 336 πόντους (6,7 μ.ο.) ενώ συμμετείχε και σε 1 αγώνα της Εθνικής Εφήβων σημειώνοντς 9 πόντους. Αγωνίστηκε στο Βαλκανικό πρωτάθλημα σε 5 δοργανώσεις (1962, 1963, 1966, 1967, 1969), στο Ευρωμπάσκετ 1969 και στο Προολυμπιακό Τουρνουά το 1964.

Παραπομπές

Εξωτερικοί σύνδεσμοι 
 

Έλληνες καλαθοσφαιριστές
Καλαθοσφαιριστές Εθνικής Ελλάδας
Καλαθοσφαιριστές Εθνικής Ελλάδας Κ17
Καλαθοσφαιριστές ΠΑΟ
Καλαθοσφαιριστές Πανιωνίου
Καλαθοσφαιριστές Ευρωμπάσκετ 1969
Σέντερ
Βουζύγης

Ο Βουζύγης ήταν μυθικός γενάρχης του αθηναϊκού ιερατικού γένους των Βουζυγών. Το όνομά του το έλαβε ως προσωνύμιο από τη σχετική μυθική παράδοση ότι πρώτος αυτός έζεψε βόδια που έσυραν άροτρο (άροτοι βόες) και όργωσε αγρό παρά την Ακρόπολη, τον λεγόμενο Βουζύγιον, τον οποίο στη συνέχεια έσπειρε σιτάρι.

Κατά την ίδια εκείνη παράδοση το άροτρο ήταν δώρο της θεάς Αθηνάς το οποίο στη συνέχεια έγινε αφιέρωμα στο ναό της. Στον Βουζύγη δόθηκαν από την θεά και οι πρώτες οδηγίες της καλλιέργειας των δημητριακών στην Αθήνα σε ανάμνηση των οποίων γίνονταν οι τελετές οι λεγόμενες «Βουζύγειαι αραί».

Το προσωνύμιο Βουζύγης είχε επίσης ως επίθετο και ο Τριπτόλεμος, ή ο Επιμενίδης ο Κρης, και ο Ηρακλής, κατά παραλλαγές του ίδιου μύθου, της πρώτης ζεύξης βοδιών σε άροτρο, καθώς και ο επιμελούμενος τα ιερά βόδια στην Ελευσίνα.

Στους μετακλασικούς χρόνους το όνομα Βουζύγης αποτελούσε κύριο όνομα Αθηναίων πολιτών.

Πηγές
"Μεγάλη Ελληνική Εγκυκλοπαίδεια Δρανδάκη" τομ.Ζ΄, σελ.604. 

Επώνυμοι ήρωες της ελληνικής μυθολογίας
Αρχαίοι Αθηναίοι
Χάρης Παπάζογλου

Ο Χάρης ( Χαράλαμπος)  Παπάζογλου είναι Έλλην πρώην καλαθοσφαιριστής, γεννημένος στις 5 Οκτωβρίου 1953. Έχει ύψος 1,88 μ.

Καριέρα 
Γεννήθηκε στις 5 Οκτωβρίου του 1953. Γονείς του είναι ο Ευάγγελος καί η Μαργαρίτα Παπάζογλου. Ξεκίνησε να ασχολήται με την καλαθοσφαίριση σε μεγάλη ηλικία μετά τα 14 χρόνια του όταν αγωνιζόταν ερασιτεχνικά στις γειτονιές του Παγκρατίου. Εκεί τον πρόσεξαν ο Μάρκος Σούσης και ο Κώστας Πολίτης και τον παρουσίασαν στον προπονητή του Παναθηναϊκού Κώστα Μουρούζη ο οποίος σε συνεργασία με το Γιώργο Βασιλακόπουλο τον βοήθησε να καλλιεργήσει το ταλέντο του και να καθιερωθεί στην ομάδα του ΠΑΟ. Αγωνιζόμενος στα χρόνια της πρώτης μεγάλης περιόδου ακμής του Παναθηναϊκού όπου μονοπωλούσε τους τίτλους ο Παπάζογλου κατέκτησε 7 πρωταθλήματα (1971, 1972, 1973, 1974, 1975, 1977, 1980), ένα κύπελλο (1979) και μια πρόκριση στις 4 καλύτερες ομάδες της Ευρώπης στο Κύπελλο Πρωταθλητριών το 1972. Είναι παντρεμένος με την εκπαιδευτικό Μαρία Παπάζογλου (το γένος Παπανικολάου) και έχει 3 παιδιά, τον Ευάγγελο από τον πρώτο του γάμο και τους διδύμους Δημήτρη και Σπύρο από τον δεύτερο.

Εθνική Ελλάδος 
Υπήρξε διεθνής 4 φορές με την Εθνική ανδρών. Αγωνίστηκε στο Διηπειρωτικό Κύπελλο εναντίον των ΗΠΑ το 1975 και στους Μεσογειακούς Αγώνες την ίδια χρονιά. Μετρά επίσης 16 συμμετοχές με την Εθνική εφήβων έχοντας σημειώσει 209 πόντους (13 μ.ο.).

Παραπομπές

Εξωτερικοί σύνδεσμοι 
 

Έλληνες καλαθοσφαιριστές
Καλαθοσφαιριστές Εθνικής Ελλάδας
Καλαθοσφαιριστές Εθνικής Ελλάδας Κ17
Καλαθοσφαιριστές ΠΑΟ
Πίναρα

Τα Πίναρα ήταν αρχαία ελληνική μεσόγεια πόλη της Λυκίας που βρίσκονταν επί λόφου στους πρόποδες του όρους Κράγου, δεξιά του Ξάνθου ποταμού. Αποτελούσε αποικία των Ξανθίων. Οι δε πολίτες της ονομάζονταν Πιναρείς. Το όνομα Πίναρα στη λυκιακή τοπική διάλεκτο σήμαινε κατοικήσιμος λόφος ενώ παλαιότερη ονομασία της πόλης ήταν Αρτύμνησος. Επώνυμος ήρωας της πόλης  του οποίου υπήρχε και ιερό λατρείας ήταν ο Πίναρος.

Τα Πίναρα αποτελούσαν μία από τις έξι επισημότερες πόλεις της Λυκίας και αποτελούσε μέρος της λεγόμενης Συμπολιτείας των Λυκίων και μάλιστα με ισχύ τριών ψήφων στις διάφορες ψηφοφορίες, με ανάλογες βέβαια υποχρεώσεις. Κατά την εκστρατεία του Μεγάλου Αλεξάνδρου, το (333 π.Χ.), καταλήφθηκε μαζί με τις άλλες πόλεις της Ξάνθου, των Πατάρων κ.λπ. Στη συνέχεια πέρασε στο Βασίλειο της Περγάμου και μετά,  το 133 π.Χ., υπό ρωμαϊκή κατοχή όπου και συνέχισε η μεγάλη ανάπτυξή της. Το 141 και το 240 (μ.Χ.) υπέστη μεγάλες ζημιές από καταστροφικούς σεισμούς.

Κατά τον 6ο αιώνα τα Πίναρα αναφέρονται από τον Ιεροκλή  ως μία από τις 34 πόλεις της επαρχίας Λυκίας, ενώ στα εκκλησιαστικά χρονικά ως έδρα επισκόπου της ίδιας επαρχίας υπό μητροπολίτη Μύρων. Γνωστοί επίσκοποι της μητρόπολης αυτής (Μύρωνος) φέρονται οι: Ευστάθιος, Ηλιόδωρος, Ζήνας, Θεόδωρος, και Αθανάσιος. 
 Από τα Πίναρα καταγόταν και ο Άγιος Νικόλαος (Μύρων). 
Από τον 9ο αιώνα φαίνεται η πόλη να εγκαταλείφθηκε πιθανόν από εχθρικές επιδρομές όπου και ερημώθηκε.

Των Πινάρων σώζονται αργυρά και χάλκινα νομίσματα  και σημαντικά ερείπια μεταξύ των οποίων το αρχαίο θέατρό της, σε άριστη σχεδόν κατάσταση, λαξευτοί ανάγλυφοι τάφοι κ.ά.. Στη θέση των αρχαίων Πινάρων βρίσκεται σύγχρονη πόλη που ονομάζεται Μίναρα ή Μίναρε.

Πηγές
"Μεγάλη Ελληνική Εγκυκλοπαίδεια Δρανδάκη" τομ.Κ΄, σελ.214.

Παραπομπές 

Αρχαίες πόλεις της Λυκίας
Λυκία
Αρχαίες ελληνικές πόλεις
Εκστρατεία του Μεγάλου Αλεξάνδρου
Ιστορία του Χριστιανισμού
Πέργαμος
Κεραυνός Κολχικού

Ο Κεραυνός Κολχικού είναι ελληνικό ποδοσφαιρικό σωματείο με έδρα το Κολχικό Θεσσαλονίκης. Επίσημο έτος ίδρυσης του συλλόγου είναι το 1954, έχει για έμβλημα τον κεραυνό και τα χρώματα του συλλόγου είναι το πράσινο και το λευκό. Ανήκει στη δύναμη της Ε.Π.Σ. Μακεδονίας και στο παρελθόν, είχε παρουσία στα πρωταθλήματα της Δ΄ Εθνικής και Γ΄ Εθνικής κατηγορίας. Έπειτα από δυο χρονιές στο πρωτάθλημα της Α1΄ Κατηγορίας, από τη σεζόν 2019-20 θα αγωνίζεται στην Α΄ Κατηγορία της Ε.Π.Σ. Μακεδονίας. Έδρα του αποτελεί το γήπεδο Κολχικού.

Ιστορικό 
Ο «Αθλητικός Ποδοσφαιρικός Σύλλογος Κεραυνός Κολχικού» ιδρύθηκε το 1954. Τα πρώτα χρόνια αγωνίστηκε σαν ανεξάρτητο σωματείο και το 1970 αναγνωρίστηκε επίσημα από την Ε.Π.Ο. με Αριθμό Μητρώου 1534 και εντάχθηκε στη δύναμη της Ε.Π.Σ. Μακεδονίας, ξεκινώντας την επίσημη αγωνιστική του πορεία από την αγωνιστική περίοδο 1970-71.

Ο Κεραυνός Κολχικού την περίοδο 1990-91 κατέκτησε για πρώτη φορά το πρωτάθλημα Ε.Π.Σ. Μακεδονίας και προβιβάστηκε στην Δ΄ Εθνική κατηγορία. Έπειτα από δυο χρονιές, την περίοδο 1992-93 κέρδισε την άνοδο στην Γ΄ Εθνική. Την περίοδο 1993-94 αγωνίστηκε για πρώτη φορά στην Γ΄ Εθνική και παράλληλα, συμμετείχε στο κύπελλο Ελλάδος της περιόδου 1993-94 όπου και αποκλείστηκε από τον Αστέρα Αμπελοκήπων σε διπλούς αγώνες. Ακολούθησαν 2 συμμετοχές συμμετοχές στην Δ΄ Εθνική τις επόμενες δυο χρονιές, που αποτέλεσαν και τις τελευταίες παρουσίες του Κεραυνού Κολχικού στην Δ΄ Εθνική

Τα επόμενα έτη μέχρι και σήμερα καθιερώθηκε στα πρωταθλήματα της Ε.Π.Σ. Μακεδονίας. Το 2002 κατέκτησε το πρωτάθλημα της Α΄ Κατηγορίας και κέρδισε την επάνοδο στην Α1΄ Κατηγορία. Το 2014-2015 νίκησε τον Εθνικό Σοχού σε αγώνα μπαράζ play out και σώθηκε από τον υποβιβασμό, ενώ αντίθετα την περίοδο 2015-2016 τερμάτισε στη δεύτερη θέση και ηττήθηκε από την Ομόνοια Σίνδου 4-2 για τον αγώνα ανόδου στην Α1΄ Κατηγορία. Το 2016-2017 κατέκτησε το πρωτάθλημα 4ου ομίλου της Α΄ Κατηγορίας και κέρδισε την άνοδο στην κορυφαία κατηγορία της Ε.Π.Σ. Μακεδονίας, την Α1΄ Κατηγορία.

Την περίοδο 2022 - 2023 αγωνίζεται για πρώτη φορά μετά από 34 χρόνια στο πρωτάθλημα της Β' Κατηγορίας , λόγω μη συμμετοχής στην προηγούμενη σεζόν στην Α' Κατηγορία .

Παραπομπές

Εξωτερικοί σύνδεσμοι 

Επίσημη ιστοσελίδα του συλλόγου

Αθλητικοί σύλλογοι Θεσσαλονίκης
Ποδοσφαιρικές ομάδες Ελλάδας
Εκλογικός αντιπρόσωπος

Με την ονομασία εκλογικός αντιπρόσωπος καθιερώθηκε να αποκαλείται ο επίσημα διορισμένος σε κάθε εκλογικό τμήμα (όχι και απαραίτητα) αντιπρόσωπος συνδυασμού πολιτικού κόμματος ή συνασπισμού κομμάτων ή ανεξάρτητου υποψήφιου βουλευτή, κατά τη διενέργεια ψηφοφορίας βουλευτικών εκλογών.

Οι αντιπρόσωποι και αναπληρωτές αυτών διορίζονται με γραπτή δήλωση είτε του αρχηγού, είτε της διευθύνουσας επιτροπής του κόμματος, είτε και από κάποιο υποψήφιο αυτών, ή και από μεμονωμένο υποψήφιο. Η εν λόγω δήλωση κατατίθεται απ΄ ευθείας στον Πρόεδρο του αρμόδιου Πρωτοδικείου, ή στον Εισαγγελέα του Αρείου Πάγου ο οποίος όμως θα πρέπει να ενημερώσει για τον διορισμό τους Προέδρους Πρωτοδικών.
Οι δε αντιπρόσωποι οφείλουν να επιδείξουν την παραπάνω δήλωση στον πρόεδρο της εφορευτικής επιτροπής προκειμένου να παρευρίσκονται εντός του εκλογικού καταστήματος κατά την διάρκεια της ψηφοφορίας, να προβαίνουν σε τυχόν παρατηρήσεις, ή ενστάσεις σχετικά με την τάξη, να θέτουν την σφραγίδα τους στη κάλπη, να παρευρίσκονται στη διαλογή των ψήφων και να ασκούν γενικά οποιοδήποτε δικαίωμα τους παρέχει η σχετική εκλογική νομοθεσία.

Πηγές
Κωδικοποιημένη νομοθεσία "Π.Δ. 96/2007" άρθρα 40, και 88. (ΦΕΚ 116/τ.α'/5-6-2007), όπως ισχύει (2009)

Αντιπρόσωπος
Πλάτανος της Γόρτυνας

Ο Πλάτανος της Γόρτυνας ήταν μυθικό ιερό δέντρο στην Κρήτη αφιερωμένο στον Δία.

Ο Μύθος
Ο πλάτανος αυτός ήταν φημισμένο δέντρο κοντά στην Γόρτυνα. Δίπλα στο δέντρο ανάβλυζε πηγή. Είχε την εξαιρετική ιδιότητα να μένει πάντα πράσινο, ενώ όλα τα άλλα φυλλοβόλα φυτά κάθε φθινόπωρο έριχναν όπως είναι φυσικό την φυλλωσιά τους. Κάτω από την σκιά του δέντρου αυτού ο Δίας ερωτεύτηκε την Ευρώπη όταν την απήγαγε από την Φοινίκη.

Ο συγκεκριμένος Πλάτανος απεικονίζεται στα νομίσματα της Γόρτυνας μαζί με την Ευρώπη που κάθεται πάνω στα κλαριά του.

Παραπομπές

Πηγές

Μύθοι της ελληνικής μυθολογίας
Σωτήρης Λύτρας

Ο Σωτήρης Λύτρας (1941) είναι Έλληνας νομικός και πανεπιστημιακός, καθηγητής Δημοσίου Δικαίου στη Νομική Σχολή Αθηνών, που έχει διατελέσει τρεις φορές γενικός γραμματέας του Υπουργικού Συμβουλίου.

Βιογραφικά στοιχεία 
Γεννήθηκε το 1941 στην Αθήνα. Σπούδασε νομική στο Πανεπιστήμιο Αθηνών και συμπλήρωσε τις σπουδές του στο πανεπιστήμιο της Σορβόννης, του οποίου αναγορεύθηκε διδάκτορας Δημοσίου Δικαίου με ειδίκευση στο Διοικητικό Δίκαιο. Έχει ασκήσει μαχόμενη δικηγορία, παράλληλα με την πανεπιστημιακή του σταδιοδρομία που ξεκίνησε το 1983, όταν εξελέγη λέκτορας Δημοσίου Δικαίου στη Νομική Σχολή του Πανεπιστημίου Αθηνών. Το 1987 έγινε επίκουρος καθηγητής, το 1989 αναπληρωτής καθηγητής και το 1993 τακτικός καθηγητής. Πλέον είναι ομότιμος καθηγητής της Νομικής Σχολής Αθηνών. Υπήρξε μέλος της Αρχής Προστασίας Δεδομένων Προσωπικού Χαρακτήρα  (1997 – 2005), μέλος του Ειδικού Δικαστηρίου των άρθρων 88 και 99, και έχει συμμετάσχει σε πολλές νομοπαρασκευαστικές επιτροπές.

Το 1988 διορίστηκε από τον Ανδρέα Παπανδρέου στη θέση του γενικού γραμματέα του Υπουργικού Συμβουλίου, θέση στην οποία παρέμεινε μέχρι το 1989. Την περίοδο 1993 - 1996 επανήλθε στην ίδια θέση ενώ τον Οκτώβριο του 2009 στην κυβέρνηση που σχηματίστηκε από τον Γιώργο Παπανδρέου ανέλαβε για τρίτη φορά την θέση του γενικού γραμματέα του υπουργικού συμβουλίου, μέχρι τον Ιούνιο του 2012 και τον σχηματισμό της κυβέρνησης Σαμαρά, όταν τη θέση του πήρε ο Τάκης Μπαλτάκος.

Διαμένει στην Αθήνα, και έχει συγγράψει διάφορα νομικά βιβλία.

Παραπομπές

Καθηγητές νομικής Αθηνών
Ανδρέας Παπαντωνίου

Ο Ανδρέας Παπαντωνίου είναι Έλληνας πρώην καλαθοσφαιριστής, γεννημένος στις 12 Ιανουαρίου 1951 στο Δάρα Αρκαδίας.

Αγωνίστηκε στον Ηλυσιακό, στον Έσπερο και στη συνέχεια στον Παναθηναϊκό, με τον οποίο γνώρισε πλήθος διακρίσεων από το 1970 έως το 1983. Κατέκτησε 9 πρωταθλήματα Ελλάδας (1971, 1972, 1973, 1974, 1975, 1977, 1980, 1981, 1982) και 2 κύπελλα (1979, 1982) ενώ συμμετείχε στα ημιτελικά του Κυπέλλου Πρωταθλητριών το 1972. 

Υπήρξε 4 φορές διεθνής με την Εθνική ανδρών και 3 με την Εθνική εφήβων.

Μετά την απόσυρσή του συνέχισε να ασχολείται με την καλαθοσφαίριση, αναλαμβάνοντας διοικητικά στον Ηλυσιακό, στο Παγκράτι και στου Παπάγου. Το 1996 ανέλαβε γενικός διευθυντής του Αμαρουσίου.

Γιός του είναι ο, επίσης καλαθοσφαιριστής, Νώντας Παπαντωνίου.

Παραπομπές

Εξωτερικοί σύνδεσμοι 
 
maroussibasket.gr Βιογραφικό 
pathfinder.gr συνέντευξη

Έλληνες καλαθοσφαιριστές
Καλαθοσφαιριστές Εθνικής Ελλάδας
Καλαθοσφαιριστές Εθνικής Ελλάδας Κ17
Καλαθοσφαιριστές ΠΑΟ
Καλαθοσφαιριστές Ηλυσιακού
Καλαθοσφαιριστές Έσπερου Καλλιθέας
Δήμητρα Χ. Χριστοδούλου

Η Δήμητρα Χ. Χριστοδούλου είναι Ελληνίδα ποιήτρια. Γεννήθηκε στην Αθήνα το 1953 και σπούδασε Νομικά και Φιλολογία. Εργάστηκε μέχρι τη συνταξιοδότησή της ως καθηγήτρια στη Δημόσια Μέση Εκπαίδευση. Εμφανίστηκε στα γράμματα το 1974 και έκτοτε έχει εκδώσει δεκαπέντε βιβλία ποίησης, ένα πεζογραφίας και ένα ανθολόγιο μεταφρασμένης αρχαίας ελληνικής λυρικής ποίησης. Γραμματολογικά έχει τοποθετηθεί στη λεγόμενη «Γενιά του ‘70». 

Το βιβλίο της «Ελάχιστα πριν» (Νεφέλη 2005), ήταν υποψήφιο για το Κρατικό Βραβείο Ποίησης του 2006, το βιβλίο της «Λιμός» (Νεφέλη 2007), απέσπασε το Κρατικό Βραβείο Ποίησης το 2008, το βιβλίο της «Το ελάχιστο Ψωμί της Συνείδησης» (Μελάνι 2014), απέσπασε το Βραβείο Ποίησης 2015 του ηλεκτρονικού λογοτεχνικού περιοδικού Ο Αναγνώστης, το βιβλίο της «Παράκτιος Οικισμός» (Μελάνι 2017), απέσπασε το Βραβείο Ζαν Μορεάς του «Γραφείου Ποιήσεως» και το βιβλίο της «Είκοσι τέσσερις Χτύποι και Σιωπή» (Μελάνι 2019), ήταν υποψήφιο για το Βραβείο Ποίησης 2020 του ηλεκτρονικού λογοτεχνικού περιοδικού Ο Αναγνώστης. 

Η ποίησή της  θεωρείται συγκερασμός της υπαρξιακής αγωνίας και της πολιτικής– κοινωνικής παρατήρησης με συνεχή την αναζήτηση της πυκνότητας και της συντομίας στην έκφραση. Αυτή η τελευταία αναζήτηση εκφράστηκε με αυστηρότητα στα δύο τελευταία βιβλία της, όπου όλα τα ποιήματα ( 50+50 ) είναι γραμμένα σε ακριβώς 24 στίχους. Ο αριθμός αποκαλύπτει, κατά την ποιήτρια, την ποίηση ως τελετουργία χρόνου και ρυθμού, που δεν μπορεί να ξεπερνά το αποτύπωμα ενός εικοσιτετραώρου, χρονικού συμβόλου του κύκλου «γέννηση – ακμή – θάνατος». 

Ποιήματά της έχουν μεταφραστεί σε πολλές ευρωπαϊκές γλώσσες αλλά και στα τουρκικά και στα περσικά. 

Τελευταία κυκλοφόρησε επιτομή του έργου της στα γαλλικά ως «Dimitra Christodoulou, Vingt – quatre battements et silence, traduit du grec par Michel Volkovitch, ed. Le miel des anges, 2021».

Είναι μέλος της Εταιρείας Συγγραφέων.

Έργα

Ποίηση
 Τα άλογα του Μυροβλήτου, Αθηνά 1974
 Ηγησώ, Κείμενα 1979
 Χώμα, Κέδρος 1985
 Η προσευχή του αναιδούς, Καστανιώτης 1991
 Το κυπαρίσσι των εργατικών, Καστανιώτης 1995
 Φορτίο, Καστανιώτης 1997
 Προς τα κάτω, Νεφέλη 1999
 Ελάχιστα πριν, Νεφέλη 2005
 Λιμός, Νεφέλη 2007
 Πώς Αυτοκτονούν οι Ασσύριοι, Πατάκης 2010
 Το ελάχιστο Ψωμί της Συνείδησης, Μελάνι 2014
Παράκτιος Οικισμός, Μελάνι 2017
Είκοσι τέσσερις Χτύποι και Σιωπή, Μελάνι 2019

Πεζά
 Ακτή στο φως του χειμώνα, Καστανιώτης 1994

Μεταφράσεις
 Πιο Μουσική απ' τη Μουσική Μικρό Λυρικό Ανθολόγιο''( Αρχαίοι Έλληνες Λυρικοί Ποιητές), Νεφέλη, 2010

Παραπομπές

Εξωτερικοί σύνδεσμοι
 Βιογραφικό και βιβλιογραφία από το ΕΚΕΒΙ

Νεοέλληνες ποιητές
Έλληνες ποιητές
Ιωάννης Γιάγκος

Ο Ιωάννης Γιάγκος (γενν. στα Τρίκαλα το 1951) είναι Έλληνας ανώτατος αξιωματικός της Πολεμικής Αεροπορίας εν αποστρατεία. Ήταν ανώτατος αξιωματικός της Ελληνικής Πολεμικής Αεροπορίας, διετέλεσε Αρχηγός του Γενικό Επιτελείο Εθνικής Άμυνας της Ελλάδας από τον Αύγουστο του 2009 ως τον Νοέμβριο του 2011.

Βιογραφικά στοιχεία 
Γεννήθηκε τον Δεκέμβριο του 1951 στα Τρίκαλα. Εισήλθε στη Σχολή Ικάρων το 1970 και ορκίστηκε ανθυποσμηναγός ιπτάμενος το 1974. Κατά τη διάρκεια της σταδιοδρομίας του, υπηρέτησε σε διάφορες επιχειρησιακές μονάδες της Πολεμικής Αεροπορίας. Έχει συμπληρώσει πάνω από 4.200 ώρες πτήσεων, κυρίως σε αεροσκάφη τύπου F-4 Phantom και F-16. Επίσης υπηρέτησε ως επιτελής στo SHAPE και ως διοικητής στο νατοϊκό στρατηγείο CAOC-7, στην Λάρισα.

Ως Αντιπτέραρχος, διετέλεσε αρχηγός του Γενικού Επιτελείου Αεροπορίας από τις 26 Ιανουαρίου 2007 έως τις 6 Αυγούστου 2009. Στις 6 Αυγούστου 2009, προήχθη σε Πτέραρχο και ανέλαβε Αρχηγός ΓΕΕΘΑ, θέση που κατείχε μέχρι τις 3 Νοεμβρίου 2011, οπότε και αποστρατεύτηκε.

Στις 28 Αυγούστου 2015 κατά τον διορισμό της Υπηρεσιακής Κυβέρνησης Βασιλικής Θάνου Χριστοφίλου από τον Πρόεδρο της Ελληνικής Δημοκρατίας Προκόπη Παυλόπουλο, ανέλαβε Υπουργός Εθνικής Άμυνας  μέχρι τις 23 Σεπτεμβρίου 2015.

Διακρίσεις 
Έχει τιμηθεί με τα εξής Παράσημα, Μετάλλια και Διαμνηνμονεύσεις:

 Μεγαλόσταυρος του Τάγματος του Φοίνικα
 Ανώτερος Ταξιάρχης του Τάγματος της Τιμής
 Στρατιωτικής Αξίας A΄ Τάξεως 
 Διαμνημόνευση Αρχηγίας Γ.Ε.ΕΘ.Α
 Διαμνημόνευση Αρχηγίας Γ.Ε.Α
 Αστέρα Αξίας και Τιμής
 Διαμνημόνευση Αξίας και Τιμής
 Διαμνημόνευση Ηγεσίας Σχηματισμού - Μεγάλης Μονάδας Α’ Τάξεως
 Διαμνημόνευση Ευδοκίμου Διοικήσεως Α’ Τάξεως
 Διαμνημόνευση Αξιωματικού Επιτελούς Α΄ Τάξης
 Ταξιάρχη του Γαλλικού Τάγματος της Τιμής

Παραπομπές

Πηγές
 Βιογραφικό, Ελληνική Πολεμική Αεροπορία, Ανακτήθηκε 28 Ιουνίου 2013.
  Βασίλης Αλεξίου, Αποστρατεύτηκε ο Τρικαλινός Αρχηγός ΓΕΕΘΑ, Ιωάννης Γιάγκος, 2 Νοεμβρίου 2011, Ανακτήθηκε 28 Ιουνίου 2013.

Έλληνες αξιωματικοί της Πολεμικής Αεροπορίας
Ιππότες της Λεγεώνας της Τιμής
Έλληνες υπουργοί Εθνικής Άμυνας
Μεγαλόσταυρος του Τάγματος του Φοίνικα
Ανώτερος Ταξιάρχης του Τάγματος της Τιμής
Αρχηγοί Γενικού Επιτελείου Εθνικής Άμυνας (Ελλάδα)
Αρχηγοί Γενικού Επιτελείου Αεροπορίας (Ελλάδα)
Disney XD

Το Disney XD είναι αμερικανικό συνδρομητικό τηλεοπτικό κανάλι το οποίο ανήκει στην Disney Branded Television και στην Disney Media and Entertainment Distribution, τμήματα της Walt Disney Company. Ξεκίνησε να εκπέμπει στις 13 Φεβρουαρίου 2009 ως διάδοχος του Toon Disney.

Το πρόγραμμα του καναλιού περιλαμβάνει κινούμενα σχέδια, νεανικές σειρές και παιδικές ταινίες παραγωγής της Walt Disney, ενώ απευθύνεται σε παιδιά ηλικίας 6 έως 15 ετών. Μέσα στο 2009 το κανάλι ξεκίνησε να μεταδίδεται σχεδόν στο σύνολο της υφηλίου όπου το Disney XD διαδέχτηκε τα Toon Disney, Fox Kids και Jetix.

Η ελληνική έκδοση του Disney XD ξεκίνησε στις 3 Οκτωβρίου του 2009 αντικαθιστώντας το Jetix και εξέπεμπε από την δορυφορική πλατφόρμα της NOVA (θέση 501) και από τις αρχές Σεπτεμβρίου του 2013 στον OTE TV μέσω δορυφόρου (θέση 502) και μέσω ευρυζωνικής σύνδεσης με Conn-X (θέση 45) καθώς επίσης στο Vodafone TV και στην WIND Vision.

Επίσης μεταδιδόταν και στην Κύπρο μέσω της NOVA Κύπρου, από την αρχή του 2014 στην CytaVision (Θέση 24), από την 1η Σεπτεμβρίου 2014 στην Primetel TV και στην τηλεόραση της Epic (πρώην MTN) από την ημέρα λειτουργίας της στα μέσα του Νοεμβρίου του 2017.

Το κανάλι εξέπεμπε μεταγλωττισμένο από τις 07:00 έως τις 20:00 το χειμώνα και από τις 07:00 έως τις 00:00 το καλοκαίρι, τις ημέρες των Χριστουγέννων, της Πρωτοχρονιάς και των Θεοφανίων και επίσης και τις ημέρες του Πάσχα.

Το κανάλι σταμάτησε να εκπέμπει σε Ελλάδα και Κύπρο από όλες τις συνδρομητικές πλατφόρμες, την 31η Ιανουαρίου 2021.

Ιστορία
Το Jetix επρόκειτο για μετονομασία του τηλεοπτικού δικτύου Fox Kids, η οποία ξεκίνησε τον Αύγουστο του 2004. Συγκεκριμένα, η ελληνική εκδοχή του μετονομάστηκε σε Jetix τον Ιανουάριο του 2005.

Βραδινή διακοπή προγράμματος
Το κανάλι κλείνει το χειμώνα κάθε βράδυ στις 20:00 και ανοίγει στις 07:00 το πρωί και το καλοκαίρι κλείνει κάθε βράδυ στις 00:00 και ανοίγει στις 07:00 το πρωί ενώ ενημερώνει τους τηλεθεατές με μια κάρτα. Αυτό ήταν από τις 3 Οκτωβρίου 2009 μέχρι και τον Ιανουάριο του 2019, όπου το κανάλι εξέπεμπε 24 ώρες την μέρα.

Οριστική διακοπή προγράμματος
Στις 31 Ιανουαρίου του 2021 το κανάλι διέκοψε την μετάδοση των προγραμμάτων του στις 23:13 το βράδυ και στη θέση του κανονικού προγράμματος του τοποθετήθηκε μια σχετική ενημερωτική κάρτα. Μετά από το κλείσιμο πολλές από τις σειρές μεταφέρθηκαν στο Disney Channel, το κύριο κανάλι της Disney αλλά το Disney Junior συνέχισε τις κανονικές μεταδόσεις του.

Πρωτύτερα είχε διακόψει την μετάδοση των προγραμμάτων του σχεδόν στο σύνολο της υφηλίου με εξαίρεση την Λατινική Αμερική, την Ολλανδία, την Πολωνία και τον Καναδά όπου μαζί με την Αμερική συνεχίζουν κανονικά τη λειτουργία τους.

Στην θέση του καναλιού αυτού στην Ελλάδα ήρθε το Disney+, μια online streaming υπηρεσία της Disney, το οποίο έγινε διαθέσιμο στην Ελλάδα στις 14 Ιουνίου του 2022.

Παραπομπές

Παρόμοια Τηλεοπτικά Κανάλια της Disney
Disney Channel
Disney Junior

Λογότυπα

Εξωτερικοί σύνδεσμοι
Disney επίσημη ελληνική ιστοσελίδα

Παιδικοί τηλεοπτικοί σταθμοί
Αμερικάνικοι τηλεοπτικοί σταθμοί
Δορυφορικοί τηλεοπτικοί σταθμοί
Τηλεοπτικά κανάλια και σταθμοί οι οποίοι ιδρύθηκαν το 2009
The Walt Disney Company